Farg'onada imom-xatib va oila a'zolari is gazidan zaharlanib vafot etdi

Farg'ona viloyati Qo'qon shahrida 21 mart kuni imom-xatib va uning 4 nafar oila a'zosi gazdan zaharlanib vafot etdi. Bu haqda Favqulodda vaziyatlar vazirligi axborot xizmati xabar berdi.
Qayd etilishicha, Qo'qon shahar Shikorbegi 3-berk ko'chasida 5 nafar fuqaro vafot etgan. Ushbu xonadon tabiiy gaz bilan ta'minlangan. Marhumlarning o'lim sababini aniqlash maqsadida, sudga oid tibbiy ekspertiza tayinlangan.
Ekspertiza natijalari olingandan so'ng qo'shimcha ma'lumot taqdim etiladi. Mutaxassislarning o'rganishlariga ko'ra fuqarolar is gazidan zaharlanib vafot etgani taxmin qilinmoqda. Surishtiruv ishlari olib borilmoqda.
Ma'lum bo'lishicha, marhum Saidkamol Mahmudov 2014 yildan beri Qo'qon shahridagi “Hazrati Abbos” masjidi imom-xatibi vazifasida ishlab kelgan.